એ નોંધવું રહ્યું કે નહેરુયુગ બાદ ભારતમાં રાજકીય દલાલોએ પેલેસ્ટાઈન મુદ્દે રંગ બદલ્યો. 1991માં ભારતે યુનાઈટેડ નેશન્સમાં ઝાઈનિઝમને જાતિવાદ સાથે સરખાવતા ઠરાવના વિરોધમાં મતદાન કર્યું. આ જ મુદ્દે 1970ના દાયકામાં ભારતે યુનાઈટેડ નેશન્સમાં સમર્થન આપેલું. ટૂંકમાં, ભારત- ઈઝરાયેલ વચ્ચેના સંબંધોનું સ્વરુપ બદલાઈ રહ્યું હતું. છેલ્લા 25 વર્ષમાં લશ્કરી સંબંધોનું પ્રભુત્વ વધ્યું છે. હથિયારોની ખરીદી અને આંતરિક સુરક્ષા મુદ્દે સલાહ-સૂચનો માટે ભારતનો ઈઝરાયેલ પર મદાર વધ્યો છે. હવે ઈઝરાયેલ માટે ભારત શસ્ત્રોનું મોટું બજાર બની ચૂક્યું છે. ‘’જેને ટેરેરિઝમ એન્ડ સિક્યુરિટી મોનીટર’’ના મતે ઈઝરાયલના સુરક્ષા દળો અને મોસાદે જે પદ્ધતિઓ પેલેસ્ટાઈન સામેના સંઘર્ષમાં અપનાવી હતી, તેવી તાલીમ ભારતીય લશ્કર અને ગુપ્તચર એજન્સીઓને અપાઈ છે જેનો ઉપયોગ કાશ્મીરમાં અલગતાવાદીઓ સામે થઈ રહ્યો છે.